Document ID: 32006R1833

KOMISIJAS REGULA (EK) Nr. 1833/2006
(2006. gada 13. decembris)
par valstu un teritoriju nomenklatūru Kopienas ārējās tirdzniecības statistikas un dalībvalstu savstarpējās tirdzniecības statistikas vajadzībām
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 22. maija Regulu (EK) Nr. 1172/95 par statistiku, kas attiecas uz Kopienas un tās dalībvalstu preču tirdzniecību ar trešām valstīm (1), un jo īpaši tās 9. pantu,
tā kā:
(1)
Komisijas 2005. gada 18. maija Regulā (EK) Nr. 750/2005 par valstu un teritoriju nomenklatūru Kopienas ārējās tirdzniecības statistikas un dalībvalstu savstarpējās tirdzniecības statistikas vajadzībām (2) noteikta minētās nomenklatūras redakcija, kas stājas spēkā 2005. gada 1. jūnijā.
(2)
Valstu un teritoriju alfabētiskās kodēšanas pamatā ir spēkā esošais ISO divburtu standarts, ciktāl tas ir saderīgs ar Kopienas tiesību aktu prasībām un Kopienas statistikas prasībām. Komisijas 2003. gada 18. decembra Regulā (EK) Nr. 2286/2003 par grozījumiem Regulā (EEK) Nr. 2454/93, kas nosaka īstenošanas noteikumus Padomes Regulai (EEK) Nr. 2913/92 par Kopienu Muitas kodeksa izveidi (3), paredzēts pārejas laiks datorizēto muitošanas sistēmu pielāgošanai. Ievērojot to, ka šis periods tagad ir beidzies, vairs nav nepieciešams paralēli ar ciparu kodiem izmantot burtu kodus.
(3)
Melnkalne ir kļuvusi par neatkarīgu valsti.
(4)
Tādēļ ir jāizstrādā jauna nomenklatūras redakcija, kurā ņemti vērā šie jauninājumi kā arī atsevišķas izmaiņas saistībā ar noteiktiem kodiem.
(5)
Šajā regulā paredzētie pasākumi ir saskaņā ar Preču tirdzniecības ar ārpuskopienas valstīm statistikas komitejas atzinumu,
IR PIEŅĒMUSI ŠO REGULU.
1. pants
Valstu un teritoriju nomenklatūras redakcija Kopienas ārējās tirdzniecības statistikas un dalībvalstu savstarpējās tirdzniecības statistikas vajadzībām, kas ir spēkā no 2007. gada 1. janvāra, ir sniegta šīs regulas pielikumā.
2. pants
Šī regula stājas spēkā 2007. gada 1. janvārī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 13. decembrī

Labels: 3
19